CHASE รูด 24% ออลไทม์โลว์! ผิดหวัง Q1 กำไรวูบ 84% เหตุจัดเก็บหนี้ลด
CHASE ร่วงหนัก 24% ทำจุดต่ำสุดนับตั้งแต่ซื้อขายในตลาดหลักทรัพย์ฯ คาดนักลงทุนผิดหวังงบไตรมาส 1/66 กำไรวูบ 84% เหลือ 12.25 ล้านบาท หลังรายได้ 145 ล้านบาท หดตัว 27% เหตุจัดเก็บหนี้ลด-ค่าใช้จ่ายเพิ่ม
CHASE รูด 24% ออลไทม์โลว์! คาดนักลงทุนผิดหวังงบไตรมาส 1/66 กำไรวูบ 84% เหลือ 12.25 ล้านบาท หลังรายได้หดตัว เหตุจัดเก็บหนี้ลด-ค่าใช้จ่ายเพิ่ม
12 พ.ค. 2566

ผู้สื่อข่าวรายงานว่า วันนี้ (12 พ.ค.66) ราคาหุ้นบริษัท เชฎฐ์ เอเชีย จำกัด (มหาชน) หรือ CHASE ล่าสุด ณ เวลา 10:26 น. อยู่ที่ระดับ 1.95 บาท ลบ 0.61 บาท หรือ 23.83% สูงสุดที่ระดับ 2.14 บาท ต่ำสุดที่ระดับ 1.90 บาท ด้วยมูลค่าซื้อขาย 79.28 ล้านบาท

ทั้งนี้ราคาหุ้น CHASE ปรับตัวลงแรงทำจุดต่ำสุดนับตั้งแต่เข้าซื้อขายในตลาดหลักทรัพย์แห่งประเทศไทย (ตลท.) เมื่อวันที่ 21 ก.พ.66 มีราคาเสนอขาย IPO ที่ระดับ 2.90 บาท หลังรายงานผลการดำเนินงานไตรมาส 1/66 มีกําไรสุทธิในไตรมาส 1/66 เท่ากับ 12.25 ล้านบาท ลดลงร้อยละ 84.08 จากช่วงเดียวกันของปีก่อน ซึ่งเป็นผลมาจากการจัดเก็บหนี้ได้ลดลง ค่าใช้จ่ายในการดำเนินคดีที่เพิ่มขึ้น ค่าใช้จ่ายในการประชาสัมพันธ์ในการเสนอขายหุ้นสามัญต่อประชาชนทั่วไปเป็นครั้งแรก (IPO) ต้นทุนทางการเงินที่สูงขึ้น และการขยายทีมงานบริหาร
โดยมีรายได้รวม 145.54 ล้านบาท ลดลงร้อยละ 27.04 จากช่วงเดียวกันของปีก่อนจาก 199.47 ล้านบาท ซึ่งมีสาเหตุหลักจากการจัดเก็บเงินได้ลดลง ส่วนมูลค่าสินทรัพย์ด้อยคุณภาพ (NPL) ณ ไตรมาส 1/66 รวม 25,075 ล้านบาท เพิ่มขึ้นร้อยละ 5.06 จากปีก่อนหน้า จากการซื้อหนี้เสียและรับโอนสินทรัพย์ด้อยคุณภาพ 138.77 ล้านบาท ในงวดที่ผ่านมา ในขณะที่กระแสเงินสดรับจาก NPL เท่ากับ 99.54 ล้านบาท ลดลงร้อยละ 6.02 จากช่วงเดียวกันของปีก่อน